Ramaphosa stel komitee aan oor EskomCyril Ramaphosa. Foto: PresidencyZA/Twitter Pres. Cyril Ramaphosa het gesê die ongekende mislukking van Eskom se opwekkingskapasiteit die laaste paar dae beklemtoon die erns van die uitdagings wat die maatskappy in die gesig staar en die dringendheid van maatreëls om dit te bowe te kom. Ramaphosa het Donderdagmiddag in sy repliek op die debat oor die staatsrede gesê diegene wat getwyfel het in die omvang van dié uitdagings het die week ŉ blik op die werklikheid gekry met beurtkrag wat weer ingestel is. Ramaphosa het intussen ŉ spesiale kabinetskomitee aangestel oor Eskom wat deur adj.pres. David Mabuza gelei sal word. Hy sal bygestaan word deur die ministers van openbare ondernemings, energie, finansies, vervoer, intelligensie en die polisie. Dit sal van die komitee verwag word om daagliks met Eskom se sake besig te wees en vir Ramaphosa terugvoer te gee. Die president meen egter daar is nie ’n enkele oplossing vir die probleme by Eskom nie. “Nie herstrukturering, of herfinansiering, of beter instandhouding by aanlegte op hul eie sal die nodige uitwerking hê nie.” Volgens Ramaphosa moet al dié maatreëls gesamentlik op ’n gekoördineerde wyse en met ŉ doel aangepak word om die kragvoorsiener om te draai. Die besluit wat tydens sy staatsrede aangekondig is om Eskom in drie verskillende entiteite te ontbondel het volgens Ramaphosa die meeste aandag getrek maar is glad nie die enigste of belangrikste maatreël wat aandag moet kry nie. Tito Mboweni, minister van finansies, sal volgens Ramaphosa volgende week tydens die begrotingsrede maatreëls aankondig wat die regering sal instel om Eskom te help om sy finansies te stabiliseer. Volgens Ramaphosa sal dit egter hand aan hand loop met ŉ geloofwaardige, verreikende ommekeerplan wat beide ’n onmiddellike en ’n blywende impak het. “Die leierskap van die entiteit het reeds stappe gedoen om koste te sny en doeltreffendheid te verbeter. Maar meer moet gedoen word en vinniger.” Dit is noodsaaklik dat daar ŉ toegewyde en gedetailleerde fokus op instandhouding is om te verseker dat elektrisiteitsvoorsiening veilig is, het Ramaphosa gesê. Die president het gesê die regering aanvaar hy het nie genoeg gedoen om van die sleutelrolspelers, soos arbeid, aan boord te kry nie, maar dat dit reggestel sal word. Ramaphosa het gesê die herstrukturering van Eskom het ten doel om die veiligheid van elektrisiteitsvoorsiening te verseker. Hy het egter ontken dat Eskom geprivatiseer sal word.